प्हाड़ी साहित्य रा छपुआं तिहास सन 1969 च शुरू होया। इस साल दो कताबां-पीयूष गुलेरी दी मेरा देश म्हाचल/अप्रैल 69/कने गौतम व्यथित दी चेते/नवन्बर-69 छपियां। मेरा देश म्हाचल च 69 कवतां कने 15 कुण्डलियां संकलत हन। देस-प्यार, समाजक चिन्ता, कुदरती छलैपा, प्यार-वेदण, सरहदी-घुसपैठ, लड़ाई बगैरा विषयां जो कठेरदा-बडेरदा पीयूष रा कवि अपणियां भाषा कने अभिव्यक्तियां जो उडारदा अप्पूं बकालत करदा बझोंदा ऐ जिस च रीतिकाले रे कवियां रा प्रभाव बी झलकदा-मिलदा ऐ। "चेत्ते" कवता संग्रैह चा 4 गेय कवतां, 4 स्वछन्द कवतां, 6 कवित्त, 6 कुण्डलिंया 4 चौपदे, 20 गीत कने 5 झखोटियां-टप्पे संकलत हन। इन्हां रियां रचनां हिमाचली जनजीवन ने मुंह-सरोखी करदियां, प्यार, वेदण बजोग दे मिट्ठे डुग्गे प्रभाव दिंदियां समकालीन समस्यां ने पाठकां जो नडेरदियां भाषा कने अभिव्यक्ति च अपणी बखरी पछैण रखदियां हन। मतां बखूर निं पाई करी मुकदी गल्ल एह् जे शुरू च छपियां एह् कतावां-औणे वाले कवियां-साहित्यकारां जो प्रेरक कने रचनात्मक-दिशा दसणे आह्लियां वी सावत होइयां। इन्हां दूहनी कतावां कने साहित्कारां दा प्हाड़ी सृजनात्मक साहित्य च अपना बजूद रिहा, जिसजो निरन्तर बणाई, समै रिया समझा ने सांझ पाई बधेरया-बडेरया।